CELEX: C2007/117/47
Language: bg
Date: 2007-05-26 00:00:00
Title: Дело T-91/07: Иск, предявен на 19 март 2007 г. — WWF-UK срещу Съвета

26.5.2007   
            
            
               BG
            
            
               Официален вестник на Европейския съюз
            
            
               C 117/30
            
         Иск, предявен на 19 март 2007 г. — WWF-UK срещу Съвета
   (Дело T-91/07)
   (2007/C 117/47)
   Език на производството: английски
   Страни
   
      Ищец: WWF-UK Ltd (Godalming, Обединено кралство) [представители: P. Sands, QC, J. Simor, Barrister, R. Stein, Solicitor]
   
      Ответник: Съвет на Европейския съюз
   Искания на ищеца
   
               —
            
            
               Отмяна на приетия по силата на Регламент № 41/2006 на Съвета общ допустим улов (ОДУ) на атлантическа треска в зоните, попадащи в обхвата на Регламент № 423/2004 на Съвета относно определяне на мерки за възстановяване на запасите от атлантическа треска,
            
         
               —
            
            
               независимо от това посочените разпоредби да продължат да пораждат действие, докато бъдат заменени от нова мярка,
            
         
               —
            
            
               да се осъди Съветът да заплати разноските във връзка с предявения иск.
            
         Правни основания и основни доводи
   Настоящият иск се предявява на основание член 230 ЕО във връзка с приетия с Регламент № 41/2006 (1) („Регламент за ОДУ“) от Съвета — след предложение на Комисията от 5 декември 2006 г. (2) — ОДУ за 2007 г. на атлантическа треска в зоните, попадащи в обхвата на Регламент № 423/2004 на Съвета относно определяне на мерки за възстановяване на запасите от атлантическа треска (3) („План за възстановяване на запасите от атлантическа треска“).
   В резюме ищецът твърди, че Съветът е допуснал явна грешка при прилагане на правото, като не е приел нулев ОДУ, който по негово твърдение, в съответствие с относимите научни възгледи, е необходим за увеличаване на запасите спрямо настоящите им равнища там, където те са сериозно застрашени от изчерпване, както и за евентуалното възстановяване на биологичните им граници на сигурност:
   Най-напред ищецът твърди, че съответният ОДУ е незаконосъобразен, тъй като не е определен в съответствие с изискванията на Плана за възстановяване на запасите от атлантическа треска. Освен това, според твърденията на ищеца, Съветът и Комисията явно са се позовали на член 20 от Регламент № 2371/2002 (4) („Регламент от 2002 г.“) при приемане на съответния ОДУ, а не на Плана за възстановяване на атлантическата треска.
   На второ място ищецът изтъква, че съответният ОДУ е незаконосъобразен, тъй като не е съобразен с предохранителния принцип, въведен като изискване от Плана за възстановяване на запасите от атлантическа треска, от член 5, параграф 3, от член 4 и от член 2, параграф 1 от Регламента от 2002 г., от общата политика в областта на рибарството, от член 174 ЕО и от членове 5 и 6 от Споразумението с ООН от 1995 г.
   На трето място ищецът твърди, че приемането на съответния ОДУ е нерационално, доколкото за същият е определено равнище, при което — съгласно всички налични научни свидетелства — запасите ще останат силно застрашени от изчерпване или ще бъдат изчерпани.
   На четвърто място, според ищеца, Съветът злоупотребява с правомощията си, като приема ОДУ на равнища, целящи удовлетворяването на политически и икономически цели, а не на равнища, необходими за удовлетворяване на съответната цел по Плана за възстановяване на запасите от атлантическа треска, която е да се увеличат запасите от нея в рамките на една година или във възможно най-кратък срок след изтичането ѝ, до достигане на равнища отвъд тези, при които същите са сериозно застрашени от изчерпване.
   По-нататък ищецът изтъква, че ако Планът за възстановяване на атлантическата треска не позволява определянето на нулев ОДУ, самият той би се оказал незаконосъобразен, тъй като не би бил в съответствие с предохранителния принцип.
   В допълнение ищецът твърди, че Съветът е допуснал грешка при прилагане на правото, тъй като не разглежда запасите от атлантическа треска в зона VII(d) по ICES (Международен съвет за изучаване на морето) като попадащи в обхвата на Плана за възстановяване на запасите от атлантическа треска.
   
      (1)  Регламент № 41/2006 на Съвета от 21 декември 2006 година за определяне риболовните възможности през 2007 г. и съответните условия по отношение на някои рибни запаси и групи рибни запаси, приложими във водите на Общността и по отношение корабите на Общността във води, за които се изискват ограничения върху улова (ОВ 2007 г. L 15, стр. 1).
   
      (2)  COM(2006)774.
   
      (3)  ОВ 2004 г. L 70, стр. 8.
   
      (4)  Регламент № 2371/2002 на Съвета от 20 декември 2002 година относно опазването и устойчивата експлоатация на рибните ресурси в рамките на общата политика в областта на рибарството (ОВ 2002 г. L 358, стр. 59).